《史院席上奉和首相吴公元韵》
宋代·曾孝宽

御府颁醇酿，君恩锡馂馀。赐筵遵故事，紬史重新书。

燕饮难偕此，风流不伟欤。素餐非所职，愧附相君车。

作者简介：泉州晋江人，字令绰。曾公亮子。以荫知咸平县，民诣府诉雨伤麦，因亲赴田里，辨其虚实，得蠲赋。除秘阁修撰、提点开封府界镇县。时保甲法行，孝宽榜十七县，揭赏告捕煽惑者。累迁枢密都承旨。后以端明殿学士知河阳，徙郓州。复以吏部尚书召，道卒，年六十六。